  Виталий Пронин Пичи Пурга ёросысь Выль Мӧнья гуртысьтымы ветеран огазеяськонэн кивалтэ Юлия Ильина. Котькыӵе ужрадэ мыло-кыдо пыриське, ас ёзо эшъёссэ но сьӧраз валтэ. Со сӥлы каремын Россиысь ветеранъёслэн огазеяськонзылэн дано пусэныз, ужысь ветеран. Юлия Ильина Юлия Николаевна — шутэтсконэз тодӥсь-валасьтэм кышномурт. Со сюлмаськемен, 2002-тӥ арын, гуртысьтымы нылпи садлэсь вуж юртсэ тупатъяса, пукон корка усьтыны быгатӥмы. Нош 2003-тӥ арын со «Выль ӟардон» коллективмес кылдытӥз. Табере ми, гуртысь кырӟась-верась апайёс, дорын пуконэз вунэтӥмы ни. Арняяз 2пол пукон коркаямы люкаськылӥськомы. Быдэстоно ужъёс сярысь кенешиськомы, выль кырӟанъёсты дышетӥськомы. Концертъёсын быдэс Удмуртиез ортчимы ни, дыр, — вашкала но туала кырӟанъёсты быдэстӥськомы. Трос эшъёс шедьтӥмы ни Свердловск но Москва улосъёсысь. Юлия Николаевналэн чупрес сямызлы луыса Выль Мӧнья гуртамы тросгес адямиос вуылыны кутскизы.Кылсярысь, Москваысь студентъёс синмаськемын арлыдоосмылы, фольклор бичало. Гуртысьтымы песянай-песятайёслэсь кырӟам-верамзэс плёнка вылэ гожто. Ми но, «выль ӟардонъёс», соослы быгатэммыя юрттӥськомы — дипломзэс утьыку яке кыӵе ке бадӟым концерт ортчытыкузы, Москвае ветлӥськом, сцена вылын удмурт йылол-сямъёсты возьматӥськом. Кузь сюрес вылэ потон азьын маке кулэ ке, колхоз председатель доры но, ёрос кузёос доры но Юлия Николаевна дӥсьтыса вамыштэ. Тау кариськомы «Родина» гурт хозяйствомылы огкылысь улэммылы. Кулэ дыръя ми но колхоз итымъёсы ужаны потӥськомы. Пукон коркамылэн данъяськонэз — музеймы. Сое усьтон понна но котькинлэсь трос Юлия Николаевна сюлмаськиз. Коркась корка ветлыса, вашкала тӥрлыкъёс люкамы. Табере пиналъёс но экскурсие вуыло, гуртлэн историеныз, вашкала арбериосын тодматско. 22-тӥ пӧсьтолэзе нош ик пукон коркаямы люкаськыломы — Юлия Николаевнамес 75 арес тырмонэныз ӟечкылалом. Пичи Пурга ёросысьВыль Мӧнья гуртысь «Выль ӟардон» ансамбле ветлӥсьёс  